# Cyngor doeth ar gyfer ffurflenni ar-lein hygyrch

## Cyfarwyddiadau ffurflenni

Rhowch gyfarwyddiadau ar sut i ddefnyddio'r ffurflen cyn y ffurflen. Dylai’r cyfarwyddiadau fod yn gryno ac mewn iaith glir. Lle mae’n orfodol llenwi meysydd ar ffurflen, rhowch wybod i’r defnyddwyr o fewn y cyfarwyddiadau hyn e.e. y bydd y rhain yn cael eu nodi â seren.

**Cadwch y ffurflen yn syml**

Dylai fod yn hawdd ei dilyn, heb unrhyw annibendod fel lluniau sy'n tynnu sylw neu gwestiynau cymhleth.

**Hygyrchedd y bysellfwrdd**

Gwnewch yn siŵr bod yr holl elfennau rhyngweithiol mewn ffurflenni yn hygyrch a bod ganddynt ddangosydd ffocws gweladwy pan fyddant yn derbyn ffocws bysellfwrdd. Mae’n cael ei alw hefyd yn ‘gylch ffocws’ (mae cylch solet neu doredig o amgylch yr elfen â ffocws i’w weld). Mae'r cylch ffocws yn gweithredu fel pwyntydd llygoden. Dyma sut mae defnyddiwr bysellfwrdd yn gwybod beth mae’n rhyngweithio ag ef.

**Llywio rhagweladwy**

Gwnewch yn siŵr bod llywio cyson ar gael rhwng cwestiynau a thudalennau ar gyfer ffurflenni sy’n cynnwys mwy nag un dudalen (e.e. siwrnai aml-gam).

**Labelau**

Defnyddiwch labelau gweladwy ar gyfer meysydd y ffurflen a byddant yn gweithredu fel cyfarwyddiadau hefyd. Mae angen codio'r rhain yn rhaglennol i fod yn gysylltiedig â meysydd y ffurflen fel bod defnyddwyr darllenwyr sgrin yn gallu nodi eu perthynas. Mae angen label disgrifiadol ar gyfer pob rheolaeth ffurflen fel meysydd mewnbwn a botymau. Os ydych yn defnyddio lluniau / eiconau sydd eu hangen i ddeall y ffurflen, dylai fod gan y rhain y testun amgen cywir (testun amgen). Ewch ati i grwpio dulliau rheoli ffurflenni cysylltiedig a'u codio yn rhaglennol hefyd, i ddarparu cyd-destun ar gyfer defnyddwyr darllenwyr sgrin (e.e. grŵp o fotymau radio).

Marciwch y meysydd gofynnol gyda seren yn ogystal â'u neilltuo'n rhaglennol. Osgowch destun dalfan fel label gan fod y rhain yn diflannu wrth fewnbynnu i'r maes ac nid yw rhai darllenwyr sgrin hŷn yn eu cefnogi. Am ragor o wybodaeth, edrychwch ar: <https://www.w3.org/WAI/tutorials/forms/>.

**Osgoi CAPTCHA**

Gall dilysu CAPTCHA fod yn heriol i rai defnyddwyr.

**Osgoi cyfyngiadau amser**

Gall cyfyngiadau amser ar ffurflenni ei gwneud yn anodd i rai defnyddwyr. Cynhwyswch opsiwn i ganiatáu diffodd neu ymestyn yr amser (ac eithrio digwyddiadau byw fel arwerthiant).

**Darparu negeseuon gwall clir a hawdd eu darganfod**

Mae angen i'r neges gwall esbonio beth yw'r gwall a sut i'w atgyweirio. Dychwelwch y ffocws i'r neges gwall gyntaf a / neu'r rhestr o negeseuon gwall. Ar y pwynt hwn cyhoeddwch y neges gwall i ddefnyddwyr darllenwyr sgrin. Osgowch ddynodiadau gwall yn ôl lliw yn unig fel amlinelliad coch ar faes y ffurflen. Defnyddiwch destun coch gyda chiw gweledol, fel ebychnod, sy'n dynodi'n glir leoliad y neges gwall. Dylai fod gan y rhain gymhareb cyferbyniad lliw da (chwiliwch am ddadansoddwr cyferbyniad lliw ar-lein i wirio hyn). Dylai fod yn agos at y maes cysylltiedig e.e. o dan y maes ac wedi'i godio'n rhaglennol ar gyfer y maes priodol ar y ffurflen. Yn ogystal, rhowch hysbysiad gwall ar dop y ffurflen fel arwydd cyflym bod gwallau ar y ffurflen. Peidiwch â chlirio’r ffurflen o ganlyniad i un neu fwy o negeseuon gwall gan ei bod yn cymryd llawer o amser ac yn rhwystredig i ail-lenwi’r ffurflen.

## Neges cadarnhau

Gwnewch yn siŵr bod neges cadarnhau ar gael i ddilysu cyflwyno ffurflen yn llwyddiannus gyda chyferbyniad lliw da ar gyfer y testun.

Diwedd y ddogfen.